Saskok ontken atlete moet self opdokArgieffoto (theweek.com) Die Suid-Afrikaanse Sportkonfederasie en Olimpiese Komitee (Saskok) het gerugte ontken dat atlete vir hul eie vlugte na die Olimpiese Spele wat volgende maand in Rio de Janeiro begin, sal moet betaal. Saskok het in ŉ verklaring gesê alle atlete van die Suid-Afrikaanse span vlieg 23 Julie met ŉ SAL-vlug na Brasilië. “Nie een van hulle sal vir hul eie vlug betaal nie.” Saskok het gesê sy beleid maak ook voorsiening vir atlete wat verkies om nie saam met die SA span te vlieg nie. Die atleet se eie federasie sal aanvanklik betaal maar dan deur Saskok vergoed word. Saskok het atlete voorheen met R10 000 vergoed, maar hulle sal vanjaar R12 000 ontvang. Tubby Reddy, uitvoerende hoof van Saskok, het gesê alle atlete is deeglik deur hul eie federasies ingelig oor die aangeleentheid.